En lagerbygning på Pejtervej 28 lige uden for Hadsund brød natten til tirsdag i brand og står nu tilbage med svære brandskader. Det oplyser vagtchef ved Nordjyllands Politi Poul Fastergaard. Branden opstod omkring klokken 00.30 natten til tirsdag, og selvom det lykkes at forhindre bygningen i at brænde ned til grunden, kommer der til at gå lang tid, før den igen kan tages i brug. - Vi regner med, at branden opstod efter, der blev tømt ud i et pillefyr i bygningen. Der har sandsynligvis endnu ligget nogle gløder og ulmet i pillerne, og det har så antændt affaldscontaineren, der står i lagerbygningen, siger Poul Fastergaard. Poul Fastergaard fortæller, at bygningen blandt andet bliver brugt af et byggefirma til at opbevare tagplader. Ingen personer er kommet noget til i forbindelse med branden, og ilden har heller ikke spredt sig til andre bygninger. Brandvæsenet er tirsdag morgen ikke længere på brandstedet.

Referat:
En ildebrand natten til tirsdag nær Hadsund brændte næsten en lagerbygning på Pejtervej helt ned til grunden.